De sede episcopali Exoniensi
De sede episcopali Exoniensi est textus brevis, e partibus septem confectus, quarum prima (saepe Plegmund narrative dicta, scilicet "narratio Plegmundi"), ante annum 988 scripta, de synodo a rege occidentalium Saxonum Eduardo Alfredii filio anno circiter 918 convocata refert: participes "singulis ... tribubus Ieuuissorum singulos ... episcopos" constituisse, "et quod dudum duos habuerunt, in quinque" episcopatus divisisse. Hae quinque sedes episcopales, videlicet Wintonia et Scireburna confirmatae, Ramesberia, Wellae, Cridia nuper constitutae, ab eo tempore cum quinque sciris Geuissarum sive occidentalium Saxonum correspondebant, videlicet Hantunscir, Dornsæte, Wilsæte, Sumorsæte, Defenas. Partis primae fons antiquissimus est documentum manu scriptum in Bibliotheca Britannica siglo Add. MS. 7138 servatum. Eadem res, verbis paulo mutatis, apud Guillelmi Malmesburiensis opus De gestis regum Anglorum et in aliis libris manu scriptis recitatur, videlicet: Bibliothecae Bodleianae MS. Bodley 579, f. 2r (saec. xi med.) Cantuaria, D.C., Reg. A, f. 3v (saec. xiii) Bibliotheca Britannica, Add. 15350, f. 112r (saec. xii med.) Bibliotheca Britannica, Cotton Cleopatra E. I, ff. 43v-44r (saec. xvii) Bibliotheca Britannica, Cotton Faustina B. VI, vol. i, ff. 95, 98-100, f. 98r (saec. xi/xii) Collegium Corporis Christi (Cantabrigia) MS. 452, p. 322